Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2019/C 320/06)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„BJELOVARSKI KVARGL“

ELi nr: PGI-HR-02382 – 3.1.2018

KPN ( ) KGT ( X )

1. Nimetus(ed)

„Bjelovarski kvargl“

2. Liikmesriik või kolmas riik

Horvaatia

3. Põllumajandustoote või toidu kirjeldus

3.1. Toote liik

Klass 1.3. juust

3.2. Punktis 1 esitatud nimetusele vastava toote kirjeldus

Juust „Bjelovarski kvargl“ on saadud värskest lehmapiimast valmistatud juustust, mis pärast nõrutamist maitsestatakse soola ja paprikaga, vormitakse väikeseks teravatipulise koonuse kujuliseks ning seejärel kuivatatakse ja suitsutatakse. Juustu „Bjelovarski kvargl“ toodetakse traditsioonilisel viisil ja üksnes käsitsi.

See on teravatipulise koonuse kujuline, mille läbimõõt on 40–65 mm, kõrgus 70–100 mm ja kaal 60–110 g. Juustumass on tugeva konsistentsiga ja tihe. Lõpptoote värvus on helehallist kuni tumepunaseni; horisontaalsel lõikepinnal on värvus roosakas ja selgelt on näha valged terad. Maitse on kergelt hapukas ja veidi tugevam ning lõhnas on tunda suitsu ja selgelt paprikaaroomi. Lõpptoote maksimaalne pH on 4,9 ja piimarasvasisaldus on 14,5 g/100 g.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Juustu „Bjelovarski kvargl“ toodetakse nõrutatud värskest lehmapiimast valmistatud juustust. Juustu tootmiseks kasutatakse järgmisi koostisosi: soola, paprikat ja vahel küüslauku.

3.4. Tootmise erietapid, mis peavad toimuma määratletud geograafilises piirkonnas

Kõik etapid alates tooraine töötlemisest kuni lõpptoote tootmiseni peavad leidma aset punktis 4 kindlaks määratud geograafilises piirkonnas. Kui toodet ei viida kohe turule, pakitakse see PVC-kilesse ja asetatakse külmutusseadmesse, kus see võib olla kuni 15 päeva, et säiliks selle värskus.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

—

4. Geograafilise piirkonna täpne määratlus

Juustu „Bjelovarski kvargl“ toodetakse Bjelovari-Bilo gora maakonnas, mis piirneb põhjast Koprivnica-Križevci maakonnaga, kagust Virovitica-Podravina maakonnaga, lõunast Sisaki-Moslavina maakonnaga ja läänest Zagrebi maakonnaga. Bjelovari-Bilo gora maakonnas on viis linna: Bjelovar, Čazma, Daruvar, Garešnica ja Grubišno polje ning kaheksateist valda: Berek, Dežanovac, Đulovac, Hercegovac, Ivanska, Kapela, Končanica, Nova Rača, Rovišće, Severin, Sirač, Šandrovac, Štefanje, Velika Pisanica, Veliki Grđevac, Veliko Trojstvo, Velika Trnovitica ja Zrinski Topolovac.

5. Seos geograafilise piirkonnaga

Juustu „Bjelovarski kvargl“ kaitse aluseks on Bjelovari-Bilo gora maakonnas kasutatav traditsiooniline tootmisviis, tänu millele on juustul olnud pikka aega hea maine, mis on säilinud kuni tänaseni.

Bjelovari-Bilo gora maakond asub Horvaatia loodeosas. Määratletud geograafilises piirkonnas on valdavalt madalal asuvad rohumaad. Tänu sellele on kohalikud elanikud tegelenud ammustest aegadest põllumajanduse ja loomakasvatusega. Piim ja piimatooted on oluline koostisosa paljudes Bjelovari-Bilo gora piirkonna elanike toitudes. Vanimad dokumendid näitavad, et Bjelovari-Bilo gora piirkonna elanikud tegelesid loomakasvatuse ja juustutootmisega juba 200 aastat tagasi.

Piimatoodetest kasutati kõige sagedamini mitmesuguste toitude koostisosana värskest lehmapiimast valmistatud juustu. Värskest lehmapiimast valmistatud juustu säilivusaeg on piiratud ja seepärast töötasid kohalikud väiketootjad välja viisi, mis hõlmas õhu käes kuivatamist ja suitsutamist, ning täiustasid seda; see võimaldas saada värskest lehmapiimast valmistatud juustu, mida sai tarbida pikema aja vältel. See viis on tõepoolest juustu säilivusaega pikendanud. Protsess on seotud tihedalt kohalike tootjate teadmiste ja oskustega, mis on üliolulised kogu segu sidusaks ja pehmeks muutmiseks. See tootmisviis on muutunud traditsiooniliseks, sest kogu juustutootmise protsess toimub täielikult käsitsi, ning seda on teadmistele ja oskustele tuginedes antud edasi põlvest põlve.

Juustude „Bjelovarski kvargl“, „Turoš“ (toodetakse Međimurje maakonnas) ja „Prgica“ (pärit Varaždini maakonnast) vahelist erinevust näitas K. Valkaj 2015. aastal oma doktoritöös, mille raames tegi ta ka teadusuuringu (Valkaj, K., Međimurski turoš u odnosu na varaždinsku prgicu i bjelovarski kvargl, 2015, doktoritöö). Uuringu tulemused kinnitasid, et eri juustude traditsiooniliste tootmisviiside, keemilise koostise, füüsikaliste omaduste, tekstuuri ja organoleptiliste omaduste (maitse ja lõhna) vahel olid märgatavad erinevused. Juustu „Bjelovarski kvargl“ tootmise viis erineb juustude „Turoš“ ja „Prgica“ tootmise viisidest eelkõige selle poolest, et pärast kuivatamist juustu „Bjelovarski kvargl“ ka suitsutatakse (kuni kolm tundi), kuid juuste „Turoš“ ja „Prgica“ mitte. Juustu „Bjelovarski kvargl“ koonuse kuju on teravatipulisem kui juustudel „Prgica“ ja „Turoš“.

Juustu „Bjelovarski kvargl“ hilisemate aegade mainekust näitab asjaolu, et selle nimetust ja traditsioonilist valmistamisviisi on esile toodud piima- ja juustuvaldkonna perioodikaväljaannetes, näiteks ajakirja Mlijeko i Ja [Piim ja Mina] 2013. aasta märtsi väljaandes.

Juustu „Bjelovarski kvargl“ ei toodeta tööstuslikult ja iga etapp viiakse ellu traditsiooniliselt viisil – täielikult käsitsi ja traditsiooniliste vahendite abil. See rõhutab veelgi Bjelovari-Bilo gora maakonna väikeste talumajapidamiste säilitatud oskusteabe tähtsust; toote kuivatamise ja suitsutamise protsessid pikendavad selle säilivusaega, tänu millele saab seda tarbida kauem kui tavapärast värsket juustu.

Juustu „Bjelovarski kvargl“ ja määratletud geograafilise piirkonna – Bjelovari-Bilo gora maakonna – vaheline põhjuslik seos põhineb toote mainekusel ja traditsioonilisel tootmisviisil.

Toote „Bjelovarski kvargl“ mainekusele hakati konkreetselt viitama 20. sajandi lõpus ja 21. sajandi alguses, kui Bjelovari linna ja selle ümbrust hõlmavas piirkonnas hakati korraldama toitude maitsmise üritusi. Selliseid üritusi korraldatakse ka praegu. Üks neist, mida on korraldatud järjest palju aastaid, on rahvusvaheline Bjelovari mess (Međunarodni bjelovarski sajam), kus põllumajandustootjad tutvustavad ja müüvad Bjelovari-Bilo gora piirkonna autohtoonseid põllumajandustooteid, sealhulgas juustu „Bjelovarski kvargl“ (Bjelovari 22. rahvusvaheline sügismess, 2014).

Bjelovari linn on Bjelovari-Bilo gora maakonnas tuntud oma sajanditepikkuse piima- ja juustutootmise tava poolest, tänu millele on seda nimetatud juustulinnaks. Seepärast on Bjelovaris korraldatud alates 2006. aastast laata „Juustupäevad juustulinnas“ („Dani sira u gradu sira“, eksponentide kataloog, 2015). Väikesed põllumajandustootjad esitlevad, tutvustavad ja müüvad laadal Bjelovari-Bilo gora piirkonnast pärit traditsioonilisi juuste, sealhulgas juustu „Bjelovarski kvargl“. Ekspertidest koosnev hindamiskomisjon hindab esitatud juuste ja autasustab parimaid tootjaid.

Juust „Bjelovarski kvargl“ pälvis Grubišno poljes toimunud kaubandusmessil kuld- ja hõbetahvli (13. kaubandusmess – juustumess 2015, Bjelovari põllumajanduslik pereettevõte OPG Ankica Kraljic võitis kuld- ja hõbetahvli).

Peale ajalooliste ja kultuuriliste tahkude on Bjelovari-Bilo gora piirkond tuntud ka oma toitlustusasutuste mitmekesise toiduvaliku poolest, mis hõlmab piirkonna nähtavust suurendavaid traditsioonilisi autohtoonseid tooteid (Bistro Franc, 2017, menüü).

Juustu „Bjelovarski kvargl“ nimetuse ja Bjelovari-Bilo gora piirkonna vahelist seost näitab asjaolu, et mitmes piirkonda tutvustavas turismiväljaandes esitletakse juustu „Bjelovarski kvargl“ traditsioonilise eritootena, mis kuulub paljude piirkonna talumajapidamiste toidutoodete valikusse (Kapljica turist d.o.o., Na Krilima Bilogore [Tiibadel Bilo goras]).

Juustu „Bjelovarski kvargl“ rahvusvahelist tuntust kinnitab juustutööstuse kõige põhjalikum üleilmne väljaanne – juusturaamat („Cheese“, Oxford University Press, 2016).

Asjaolu, et väiketootjad toodavad traditsioonilist juustu „Bjelovarski kvargl“, aitab säilitada tava ja hoida ära traditsiooniliste piimatoodete tootmise hääbumise. Toote „Bjelovarski kvargl“ head mainet on kohalikul tasandil suudetud hoida ja hoitakse ka edaspidi tänu kohalikele väiketootjatele, kes on alati rõhutanud selle nimetust oma igapäevastes vestlustes ja toote viimisel kohalikele turgudele („Bjelovarski kravlji sir ne gubi na popularnosti“ [Bjelovari lehmapiimajuust ei kaota oma populaarsust], Bjelovarski List, 2015).

Viide tootespetsifikaadi avaldamisele

(Viitemääruse artikli 6 lõike 1 teine lõik)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija_proizvoda_Bjelovarski_kvargl_2019.pdf

(1) ELT L 343, 14.12.2012, lk 1.